Ֆիլմաշարում մարմնավորում եմ Հատուկ բաժնի աշխատակցի՝ ոստիկանի կերպար: Կերպարի առանձնահատկությունները միանշանակ փորձել եմ կերտել այնպես, ինչպես պահանջել և պատկերացրել են ֆիլմաշարի ռեժիսորներն ու սցենարիստը: Իմ մարմնավորած Մաքսիմ Մելքոնյանը հատուկ պատրաստվածություն ունեցող, արևելյան մարտարվետսներին տիրապետող ոստիկան է, որն ի տարբերություն մնացած կերպարների՝ բացարձակ հանգիստ և զուսպ բնավորություն ունի: Առաջնորդվում է բուդդիզմի հիմքերով: Ավելին չեմ ուզում ասել կամ խոսել կերպարի մասին, քանի որ դա, կարծում եմ, մեր հարգարժան հեռուստադիտողի դիրքորոշումն է՝ դիտելուց հետո կարծիք կազմել կամ իրենց կարծիքը արտահայտել յուրաքանչյուր ֆիլմի, արտիստի կամ նրա կերտած կերպարի մասին: Ինչ վերաբերում է դժվարություններին, կդժվարանամ նշել: Միայն կասեմ, որ շատ հագեցած է եղել բարդ ու ծանր աշխատանքներով, բայց բոլորիս մոտ առկա էր պատասխանատվության զգացողությունը: